ROMÂNIA

JUDEŢUL BIHOR 

CONSILIUL LOCAL AL COMUNEI SÎNTANDREI 

PROCES –VERBAL

Încheiat cu ocazia şedinţei ordinare a Consiliului Local Sîntandrei

din data de 30.03.2018
Şedinţa ordinară a Consiliului Local Sîntandrei a fost convocată de Primar în baza Dispoziţiei nr. 73 din 26 martie 2018, la şedinţă sunt prezenţi 15 consilieri din totalul de 15 consilieri în funcţie. 
La şedinţă participă: primarul comunei domnul Ioan Mărcuș, secretarul comunei doamna Dorina Ilea, consilierul în cadrul aparatului de specialitate al consiliului local domnișoara Paula-Anca Torjoc, doamna Adriana Avram, referent în cadrul compartimentului Resurse Umane, doamna Tudora Mihuța, consilier în cadrul Compartimentului Urbanism și Protecția Mediului, domnul Ilie Olari, consilier în cadrul Compartimentului Administrarea Domeniului Public și Privat.

Preşedintele de ședință, doamna consilier Simona Claudia Oşvat, declară deschise lucrările şedinţei, şedinţa este statutară, îndeplinindu-se cvorumul legal necesar desfăşurării acesteia.

   La propunerea preşedintelui de şedinţă, se stabileşte ca modalitate de vot - votul deschis prin ridicarea mâinii.
   Înainte de a se trece la Ordinea de zi propiu – zisă, d-na secretar Dorina Ilea supune spre aprobare procesele - verbale ale şedinţelor anterioare, cu rugămintea de a fi aprobate în bloc, respectiv, procesul verbal al ședinței ordinare din data de 30.01.2018 și procesul verbal al ședinței extraordinare din data de 16.03.2018. 
Domnul consilier Dănuţ Ioan Torjoc subliniază că se abţine de la votarea procesului verbal al şedinţei extraordinare din data de 16.03.2018 deoarece a fost absent. Nefiind probleme asupra conţinutului acestora, se supun la vot, prin vot deschis cu ridicarea mâinii şi cu 15 voturi „pentru”, fără voturi „împotrivă” și fără „abțineri” este adoptată H.C.L. nr. __ din 30.03.2018 privind aprobarea proceselor verbale ale şedinţelor anterioare ale consiliului local.

Președintele de ședință, prezintă proiectul ordinii de zi:

1. Proiect de hotărâre privind aprobarea propunerii de Plan de investiţii pe anul 2018 al S.C. Compania de Apă S.A., pentru serviciul de apă şi canalizare al Comunei Sîntandrei.
Inițiator : Primar – Ioan Mărcuș

2. Proiect de hotărâre privind aprobarea planului de acţiuni şi lucrări de interes local pe anul 2018, ce vor fi executate de către beneficiarii de ajutor social, conform Legii nr. 416 / 2001, cu modificările şi completările ulterioare.

Inițiator : Primar – Ioan Mărcuș

3. Proiect de hotărâre privind însuşirea ofertei de donaţie fără sarcini făcută de către Baba Dumitru şi Baba Floare, a terenului intravilan cu nr. cadastral 57981, înscris în CF 57981 în suprafaţă de 56 mp, situat în localitatea Sîntandrei, pentru constituire drum public – stradă.

Inițiator : Primar – Ioan Mărcuș

4. Proiect de hotărâre privind aprobarea Planului Urbanistic Zonal “Parcelare teren pentru locuinţe unifamiliale isolate / cuplate cu funcţiuni complementare” sat Sîntandrei, comuna Sîntandrei, judeţul Bihor, având ca beneficiari : Demeter Călin cu soţia Demeter Ekaterina, Demeter Alin cu soţia Demeter Mihaela şi Demeter David cu soţia Demeter Patricia.
Inițiator : Primar – Ioan Mărcuș

5. Proiect de hotărâre privind aprobare Plan Urbanistic Zonal “Parcelare teren în vederea construirii de locuinţe nr. cad. 50178 şi 3883 loc. Sîntandrei, comuna Sîntandrei, judeţul Bihor”, având ca beneficiari pe Mărcuş Dorin – Dumitru cu soţia Mărcuş Luminiţa-Mirela şi Chiş Maria.
Inițiator : Primar – Ioan Mărcuș

6. Proiect de hotărâre privind aprobarea contribuţiei Comunei Sîntandrei pentru funcţionarea compartimentului de audit intern, înfiinţat în cadrul Filialei Judeţene BIHOR a Asociaţiei Comunelor din România.

Inițiator : Primar – Ioan Mărcuș

7. Proiect de hotărâre privind aprobarea introducerii în patrimoniul public al comunei Sîntandrei și completarea inventarului domeniului public cu bunurile realizate în cadrul proiectului “Extinderea ratei de conectare la serviciile de alimentare cu apă și canalizare în municipiul Oradea și comunele Nojorid, Oșorhei, Sîntandrei, Sînmartin, Tinca, Ineu și Copăcel” și începerea demersurilor necesare privind concesionarea acestora către Compania de Apă, în calitatea de operator.
Inițiator: Primar - Ioan Mărcuș
8. Proiect de hotărâre privind aprobarea coridorului de expropriere a lucrării de utilitate publică de interes local “DRUM DE LEGĂTURĂ ÎNTRE CENTURA MUNICIPIULUI ORADEA (strada CAZABAN) ȘI COMUNA SÎNTANDREI (strada RÂTURI) și dezvoltare piste ciclabile între Municipiul Oradea și comuna Sîntandrei” și pentru aprobarea declanșării procedurii de expropriere a terenurilor, proprietate privată, afectate de coridorul acestei lucrări.

Inițiator: Primar - Ioan Mărcuș

9. Proiect de hotărâre privind aprobarea vânzării directe către doamna Cozman Pamela, a terenului proprietate privată a comunei Sîntandrei, atribuit în folosință gratuită în conformitate cu prevederile Legii nr. 15 / 2003 în vederea construirii unei locuințe proprietate personală, situat în Sîntandrei, str. Cânepii nr. 7, înscris în CF 769, nr. cadastral 769, în suprafață de 492 mp.
Inițiator: Primar - Ioan Mărcuș

10. Proiect de hotărâre privind însuşirea ofertei de donație a terenului cu nr. cad. 58096 din localitatea Sîntandrei pentru constituire drum public – stradă. 

Inițiator : Primar – Ioan Mărcuș

11. Proiect de horărâre privind aprobarea propunerii Planului de analiză și acoperire a riscurilor întocmit la nivelul comunei Sîntandrei pentru anul 2018.

 Inițiator : Primar – Ioan Mărcuș

12. Proiect de horărâre privind aprobarea Planului de asigurare cu resurse umane, materiale și financiare pentru gestionarea situațiilor de urgență pe anul 2018.

Inițiator : Primar – Ioan Mărcuș

13. Raport de activitate consilieri locali.

14. Întrebări și interpelări.


 Dl. primar Ioan Mărcuș propune suplimentarea ordinii de zi cu următorul proiect: 

· Proiect de hotărâre privind aprobarea Planului de ocupare a funcţiilor publice din aparatul de specialitate al primarului Comunei Sîntandrei pentru anul 2018.
Proiectul ordinii de zi, cu modificările intervenite, este supus la vot, prin vot deschis prin ridicarea mâinii și cu 15 voturi “pentru”, fără voturi împotrivă, fără abțineri, este adoptată H.C.L. nr. __ din 30.03.2018 privind aprobarea ordinii de zi.

Se începe cu discutarea punctului 1 de pe ordinea de zi, respectiv:
- Proiect de hotărâre privind aprobarea propunerii de Plan de investiţii pe anul 2018 al S.C. Compania de Apă S.A., pentru serviciul de apă şi canalizare al Comunei Sîntandrei.

La punctul 1 de pe ordinea de zi, d-l Primar, prezintă propunerea de Plan de investiţii pe anul 2018 al S.C. Compania de Apă S.A., pentru serviciul de apă şi canalizare al Comunei Sîntandrei, obiectivele de investiţii fiind : Fazarea proiectului Extinderea şi modernizarea infrastructurii de apă şi apă uzată în judeţul Bihor, cofinanţare din fonduri de coeziune, modernizarea contorului de măsurare debit şi presiune cu integrare în SCADA şi transmiterea datelor în timp real pe distribuţia apei către comuna Sîntandrei, montare robineţi şi proiecte. Totodată precizează că în urma discuţiilor purtate cu reprezentanţii Companiei de Apă Oradea, de comun acord s-a stabilit Proiectarea şi execuţia branşamentelor de apă şi racorduri la canalizare pe străzile din vatra satului, unde au fost introduse reţele, dar care nu au branşamente şi racorduri, propunându-se o valoare iniţială de 100 mii lei, finanţată din fonduri CAO.
    Dl. consilier Sebastian – Paul Tocai, preşedintele Comisiei Buget-Finanţe, prezintă avizul favorabil al comisiei de specialitate.



Nefiind discuții pe marginea acestui punct, dna. Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. __ / 30.03.2018 privind aprobarea propunerii de Plan de investiţii pe anul 2018 al S.C. Compania de Apă S.A., pentru serviciul de apă şi canalizare al Comunei Sîntandrei.
  

La punctul 2 al ordinii de zi, dna. Preşedinte dă cuvântul d-lui Primar care prezintă Proiectul de hotărâre privind aprobarea planului de acţiuni şi lucrări de interes local pe anul 2018, ce vor fi executate de către beneficiarii de ajutor social, conform Legii nr. 416 / 2001, cu modificările şi completările ulterioare.

D-l Primar prezintă principalele acţiuni care urmează să fie executate de către beneficiarii de ajutor social, conform Legii nr. 416/2001, cu modificările şi completările ulterioare, printre care menţionează: curăţarea zăpezii în perioada sezonului rece în vederea facilitării accesului comunităţii la principalele instituţii sau locaţii din comună, desfundarea rigolelor din comună, curăţarea şanţurilor aferente drumului judeţean între Sîntandrei şi Palota, amenajerea spaţiilor verzi din comună, alte lucrări de interes local.
    D-na consilier Geta Mihalca, președintele Comisiei Juridică prezintă avizul favorabil al Comisiei de specialitate.

     Nemaifiind discuții pe marginea acestui proiect, dna. Consilier Simona Claudia Oşvat președinte de ședință, supune la vot Proiectul de hotărâre privind aprobarea planului de acţiuni şi lucrări de interes local pe anul 2018, ce vor fi executate de către beneficiarii de ajutor social, conform Legii nr. 416 / 2001, cu modificările şi completările ulterioare, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. __/ 30.03.2018 privind aprobarea planului de acţiuni şi lucrări de interes local pe anul 2018, ce vor fi executate de către beneficiarii de ajutor social, conform Legii nr. 416 / 2001, cu modificările şi completările ulterioare.
   

La punctul 3 al ordinii de zi dl. Primar Ioan Mărcuş prezintă proiectul de hotărâre privind însuşirea ofertei de donaţie fără sarcini făcută de către Baba Dumitru şi Baba Floare, a terenului intravilan cu nr. cadastral 57981, înscris în CF 57981 în suprafaţă de 56 mp, situat în localitatea Sîntandrei, pentru constituire drum public – stradă. Dl. Primar precizează faptul că terenul ofertat este situat în centrul localităţii Sîntandrei peste drum de stadion, în vecinătatea Parcului Central, urmând a fi alipit terenului cu număr cadastral 10224 pentru a constitui un drum de 7-9 m lăţime, prin care se va asigura accesul la spatele parcelelor din zona de locuire.  
Dl. consilier Şuteu Sebastian preşedintele Comisiei Urbanism prezintă avizul favorabil al comisiei de specialitate cu privire la acest proiect de hotărâre.
   Nefiind discuţii pe marginea acestui proiect, preşedintele de şedinţă, dna. Simona Claudia Oşvat îl supune la vot, prin vot deschis cu ridicarea mâinii şi cu 15 voturi “pentru” fără voturi împotrivă sau abțineri este adoptată H.C.L. nr. __ din 30.03.2018 privind însuşirea ofertei de donaţie fără sarcini făcută de către Baba Dumitru şi Baba Floare, a terenului intravilan cu nr. cadastral 57981, înscris în CF 57981 în suprafaţă de 56 mp, situat în localitatea Sîntandrei, pentru constituire drum public – stradă.
La punctul 4 al ordinii de zi, dl. Primar Ioan Mărcuș prezintă proiectul de hotărâre privind aprobarea Planului Urbanistic Zonal “Parcelare teren pentru locuinţe unifamiliale izolate / cuplate cu funcţiuni complementare” sat Sîntandrei, comuna Sîntandrei, judeţul Bihor, având ca beneficiari : Demeter Călin cu soţia Demeter Ekaterina, Demeter Alin cu soţia Demeter Mihaela şi Demeter David cu soţia Demeter Patricia. Terenul studiat este situat în intravilan, în nordul localităţii Sîntandrei. Accesul la teren se face din drumul judeţean DJ 797, pe străzi existente, apoi pe str. Tineretului şi în final din strada Libertăţii, cu profil transversal de 12 m. Prin PUZ se urmăreşte lotizarea terenului în 6 parcele pentru locuinţe şi funcţiuni complementare. Locuinţele vor fi de tip unifamiliale izolate sau locuinţe cuplate cu funcţiuni complementare.
  Dl. consilier Șuteu Sebastian Horia, președintele Comisiei de urbanism prezintă discuțiile avute în cadrul ședinței de comisie precizând faptul că datorită problemelor întâmpinate de către beneficiarii PUZ-ului e nevoie de aprobarea unui PUZ modificator la PUZ-ul iniţial, proiectul primind avizul favorabil al comisiei de specialitate.
  Nefiind discuţii pe marginea acestui proiect, preşedintele de şedinţă, dna. consilier Simona Claudia Oşvat îl supune la vot, prin vot deschis cu ridicarea mâinii şi cu 15 voturi “pentru”, fără voturi împotrivă, fără abțineri este adoptată H.C.L. nr. __ din 30.03.2018 privind aprobarea Planului Urbanistic Zonal “Parcelare teren pentru locuinţe unifamiliale izolate / cuplate cu funcţiuni complementare” sat Sîntandrei, comuna Sîntandrei, judeţul Bihor, având ca beneficiari : Demeter Călin cu soţia Demeter Ekaterina, Demeter Alin cu soţia Demeter Mihaela şi Demeter David cu soţia Demeter Patricia.      
  La punctul 5 al ordinii de zi, dl. Primar Ioan Mărcuș prezintă proiectul de hotărâre privind aprobare Plan Urbanistic Zonal “Parcelare teren în vederea construirii de locuinţe nr. cad. 50178 şi 3883 loc. Sîntandrei, comuna Sîntandrei, judeţul Bihor”, având ca beneficiari pe Mărcuş Dorin – Dumitru cu soţia Mărcuş Luminiţa-Mirela şi Chiş Maria. Terenul studiat este situat în sudul localităţii Sîntandrei, la limita intravilanului. Accesul se face din drumul judeţean DJ797, pe strada Independenţei şi apoi pe strada Weiss ce va lega satul Sîntandrei de satul Palota. Prin PUZ se urmăreşte lotizarea terenului în 10 parcele dispuse de o parte şi alta a unui drum nou creat cu profil de 12m lăţime şi cu loc de întoarcere.
  Domnul consilier Dorin Dumitru Mărcuş, precizează că la acest punct al ordinii de zi, are un interes față de problema care se dezbate anunțând abținerea de la vot și cere consemnarea în procesul verbal și se retrage din sala de ședință pe perioada deliberării acestui punct.
  Dl. consilier Şuteu Sebastian preşedintele Comisiei Urbanism prezintă avizul favorabil al comisiei de specialitate cu privire la acest proiect de hotărâre.
  Nefiind nicio obiecție, preşedintele de şedinţă, dna. Simona Claudia Oşvat supune la vot proiectul de hotărâre, prin vot deschis cu ridicarea mâinii şi cu 14 voturi “pentru” fără voturi împotrivă şi o abținere este adoptată H.C.L. nr. __ din 30.03.2018 privind aprobare Plan Urbanistic Zonal “Parcelare teren în vederea construirii de locuinţe nr. cad. 50178 şi 3883 loc. Sîntandrei, comuna Sîntandrei, judeţul Bihor”, având ca beneficiari pe Mărcuş Dorin – Dumitru cu soţia Mărcuş Luminiţa-Mirela şi Chiş Maria.
  La punctul 6 al ordinii de zi dl. Primar Ioan Mărcuș prezintă proiectul de hotărâre privind aprobarea contribuţiei Comunei Sîntandrei pentru funcţionarea compartimentului de audit intern, înfiinţat în cadrul Filialei Judeţene BIHOR a Asociaţiei Comunelor din România, precizând că potrivit prevederilor legii nr. 672 / 2002, privind auditul public intern, UAT publice locale trebuie să aibă un compartiment public intern la nivelul entităţii. La nivelul UAT Comuna Sîntandrei nu există un astfel de compartiment iar prevederile art. 5 alin.1 şi 2 din HG nr. 1183/2012 pentru aprobarea Normelor privind sistemul de cooperare pentru asigurarea funcţiei de audit public intern prevăd modalităţile în care poate fi realizată activitatea de audit intern în sistem de cooperare. Totodată la luarea acestei decizii se va ţine cont de Hotărârea Consiliului Local Sîntandrei nr. 17 / 26.02.2009 privind aderarea comunei Sîntandrei la Asociaţia Comunelor din România (A.Co.R.), de Acordul de cooperare privind organizarea şi exercitarea activităţii de audit public intern încheiat în data de 30.06.2016 şi între Filiala Judeţeană Bihor a Asociaţiei Comunelor din România şi comunele partenere, de HCL Sîntandrei nr. 56 din 19 decembrie 2016 privind aprobarea contribuţiei comunei Sîntandrei pentru funcţionarea compartimentului de audit intern, înfiinţat în cadrul  Filialei Judeţene Bihor a Asociaţiei Comunelor din România dar şi de HCL nr. 57 din 19 decembrie 2016 privind însuşirea Acordului de cooperare privind organizarea şi exercitarea activităţii de audit public intern. 
   Dl. consilier Sebastian – Paul Tocai, preşedintele Comisiei Buget-Finanţe prezintă avizul favorabil al comisiei de specialitate.

Nefiind discuții pe marginea acestui proiect, președintele de ședință, dna. Simona Claudia Oşvat îl supune la vot proiectul de hotărâre, prin vot deschis cu ridicarea mâinii şi cu 15 voturi “pentru” fără voturi împotrivă sau abțineri este adoptată H.C.L. nr. __ din 30.03.2018 privind aprobarea contribuţiei Comunei Sîntandrei pentru funcţionarea compartimentului de audit intern, înfiinţat în cadrul Filialei Judeţene BIHOR a Asociaţiei Comunelor din România.  


  La punctul 7 al ordinii de zi dl. Primar Ioan Mărcuș prezintă proiectul de hotărâre privind aprobarea introducerii în patrimoniul public al comunei Sîntandrei și completarea inventarului domeniului public cu bunurile realizate în cadrul proiectului “Extinderea ratei de conectare la serviciile de alimentare cu apă și canalizare în municipiul Oradea și comunele Nojorid, Oșorhei, Sîntandrei, Sînmartin, Tinca, Ineu și Copăcel” și începerea demersurilor necesare privind concesionarea acestora către Compania de Apă, în calitatea de operator.
 Dl. consilier Sebastian – Paul Tocai, preşedintele Comisiei Buget-Finanţe prezintă avizul favorabil al comisiei de specialitate.
  Nemaifiind discuții pe marginea acestui punct, dna. Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. __ / 30.03.2018 privind aprobarea introducerii în patrimoniul public al comunei Sîntandrei și completarea inventarului domeniului public cu bunurile realizate în cadrul proiectului “Extinderea ratei de conectare la serviciile de alimentare cu apă și canalizare în municipiul Oradea și comunele Nojorid, Oșorhei, Sîntandrei, Sînmartin, Tinca, Ineu și Copăcel” și începerea demersurilor necesare privind concesionarea acestora către Compania de Apă, în calitatea de operator.
  La punctul 8 de pe ordinea de zi, dl. Primar Ioan Mărcuș prezintă proiectul de hotărâre privind aprobarea coridorului de expropriere a lucrării de utilitate publică de interes local “DRUM DE LEGĂTURĂ ÎNTRE CENTURA MUNICIPIULUI ORADEA (strada CAZABAN) ȘI COMUNA SÎNTANDREI (strada RÂTURI) și dezvoltare piste ciclabile între Municipiul Oradea și comuna Sîntandrei” și pentru aprobarea declanșării procedurii de expropriere a terenurilor, proprietate privată, afectate de coridorul acestei lucrări, precizând că terenul pe care se va construi drumul de legătură se află în proprietatea Statului Român şi a Comunei Sîntandrei, cu excepţia unei singure suprafeţe de 161 mp din totalul de 9525 mp cât reiese din acte, având numărul cadastral 7058, CF 7058 Sîntandrei, proprietatea numiţilor Pituţiu Iuliana, Pituţiu Andrei Liviu şi Pituţiu Iuliu Sorin Petru.
  D-na consilier Geta Mihalca, președintele Comisiei Juridice prezintă avizul favorabil al Comisiei de specialitate.

  Nefiind discuții pe marginea acestui punct, dna. Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. __ / 30.03.2018 privind aprobarea coridorului de expropriere a lucrării de utilitate publică de interes local “DRUM DE LEGĂTURĂ ÎNTRE CENTURA MUNICIPIULUI ORADEA (strada CAZABAN) ȘI COMUNA SÎNTANDREI (strada RÂTURI) și dezvoltare piste ciclabile între Municipiul Oradea și comuna Sîntandrei” și pentru aprobarea declanșării procedurii de expropriere a terenurilor, proprietate privată, afectate de coridorul acestei lucrări.

  La punctul 9 de pe ordinea de zi, dl. Primar Ioan Mărcuș prezintă proiectul de hotărâre privind aprobarea vânzării directe către doamna Cozman Pamela, a terenului proprietate privată a comunei Sîntandrei, atribuit în folosință gratuită în conformitate cu prevederile Legii nr. 15 / 2003 în vederea construirii unei locuințe proprietate personală, situat în Sîntandrei, str. Cânepii nr. 7, înscris în CF 769, nr. cadastral 769, în suprafață de 492 mp, precizând că terenul care face obiectul acestei solicitări este deţinut cu titlu de comodat, fiind atribuit în folosinţă gratuită pe durata existenţei construcţiei în conformitate cu prevederile Legii 15 / 2003 privind sprijinul acordat tinerilor pentru construirea unei locuinţe proprietate personală.

Dl. consilier Sebastian – Paul Tocai, preşedintele Comisiei Buget-Finanţe prezintă avizul favorabil al comisiei de specialitate.

Nefiind discuţii pe marginea acestui proiect, preşedintele de şedinţă, dna. Simona Claudia Oşvat îl supune la vot, prin vot deschis cu ridicarea mâinii şi cu 15 voturi “pentru”, fără voturi împotrivă, fără abțineri este adoptată H.C.L. nr. __ din 30.03.2018 privind aprobarea vânzării directe către doamna Cozman Pamela, a terenului proprietate privată a comunei Sîntandrei, atribuit în folosință gratuită în conformitate cu prevederile Legii nr. 15 / 2003 în vederea construirii unei locuințe proprietate personală, situat în Sîntandrei, str. Cânepii nr. 7, înscris în CF 769, nr. cadastral 769, în suprafață de 492 mp.
   La punctul 10 de pe ordinea de zi, dl. Primar Ioan Mărcuș prezintă proiectul de hotărâre privind însuşirea ofertei de donație a terenului cu nr. cad. 58096 din localitatea Sîntandrei pentru constituire drum public – stradă.
   Dl. consilier Șuteu Sebastian Horia, președintele Comisiei de urbanism prezintă discuțiile avute în cadrul ședinței de comisie conform raportului de specialitate al Compartimentului de Urbanism și Protecția mediului, acest proiect neprimind avizul favorabil al comisiei de specialitate. Totodată, subliniază necesitatea respectării condiţiilor impuse, respectiv pietruirea drumului conform cerinţelor şi compactarea straturilor de piatră astfel încât să se asigure un acces bun şi în condiţii de ploaie (ninsoare). Drumul va fi întreţinut pe tot parcursul realizării construcţiilor şi al reţelelor edilitare pe cheltuiala donatorilor.
  La punctul 11 de pe ordinea de zi, dl. Primar Ioan Mărcuș prezintă proiectul de hotărâre privind aprobarea propunerii Planului de analiză și acoperire a riscurilor întocmit la nivelul comunei Sîntandrei pentru anul 2018.


Nefiind discuţii pe marginea acestui proiect şi având avizul favorabil al comisiei de specialitate denumită pe scurt – Comisia Juridică, preşedintele de şedinţă, d-na consilier Simona Claudia Oşvat supune proiectul de hotărâre la vot, prin vot deschis cu ridicarea mâinii şi cu 15 voturi “pentru”, fără voturi împotrivă, fără abțineri este adoptată H.C.L. nr. __ din 30.03.2018 privind aprobarea propunerii Planului de analiză și acoperire a riscurilor întocmit la nivelul comunei Sîntandrei pentru anul 2018.

Se discută în continuare punctul 12, de pe ordinea de zi:
dl. Primar Ioan Mărcuș prezintă proiectul de hotărâre privind aprobarea Planului de asigurare cu resurse umane, materiale și financiare pentru gestionarea situațiilor de urgență pe anul 2018.

Domnul consilier Ciprian Mihai Fechetea doreşte să ştie dacă valorile prevăzute în tabel sunt valori de inventar sau valori de investiţii.


Domnul Primar explică faptul că acestea sunt valori de inventar.
   Dna. consilier Geta Mihalca, președintele Comisiei Juridice prezintă discuțiile avute în cadrul ședinței de comisie, primind avizul favorabil al comisiei de specialitate.
   Nemaifiind discuţii pe marginea acestui proiect, preşedintele de şedinţă, dna. Simona Claudia Oşvat îl supune la vot, prin vot deschis cu ridicarea mâinii şi cu 15 voturi “pentru”, fără voturi împotrivă, fără abțineri este adoptată H.C.L. nr. __ din 30.03.2018 privind aprobarea Planului de asigurare cu resurse umane, materiale și financiare pentru gestionarea situațiilor de urgență pe anul 2018.      

  Se trece la discutarea punctului suplimentar introdus pe ordinea de zi și anume:

- Proiect de hotărâre pentru aprobarea Planului de ocupare a funcţiilor publice din aparatul de specialitate al primarului Comunei Sîntandrei pentru anul 2018. D-l Primar Ioan Mărcuș prezintă proiectul de hotărâre, precizând faptul că, potrivit prevederilor art. 23 alin. 2 lit. b din Legea nr. 188 / 1999 republicată, privind Statutul funcţionarilor publici, cu modificările şi completările ulterioare, Planul de ocupare a funcţiilor publice se elaborează anual de către primar, prin aparatul de specialitate. La data prezentei numărul maxim de funcţii publice aprobate este de 30 din care 3 sunt funcţii publice de conducere şi 27 sunt funcţii publice de execuţie. Totodată, dl. Primar precizează că sunt rezervate promovării în grad profesional imediat superior celui deţinut o funcţie publică de execuţie din cadrul compartimentului Achiziţii publice, proiecte şi finanţări externe şi două funcţii publice de execuţie din cadrul compartimentului Urbanism şi Protecţia Mediului. De asemenea funcţia publică de conducere de Şef Birou Finanţe Contabilitate care în prezent este ocupată prin promovare temporară va fi supusă promovării.

Domnul consilier Ovidiu Alexandru Cseh doreşte să ştie dacă în plan se trec şi funcţiile publice care urmează să fie reorganizate.


Doamna Adriana Avram precizează faptul că funcţiile care se doresc a fi supuse reorganizării nu sunt trecute în momentul de faţă, neştiind exact care funcţii vor fi supuse reorganizării, dar la momentul respectiv acestea vor fi incluse în planul anual de ocupare care va fi aprobat prin Hotărâre de Consiliu Local.

D-l consilier Sebastian Paul Tocai, președintele Comisiei Buget Finanţe prezintă avizul favorabil al Comisiei de specialitate.
   Nefiind discuţii pe marginea acestui proiect, preşedintele de şedinţă, dna. Simona Claudia Oşvat îl supune la vot, prin vot deschis cu ridicarea mâinii şi cu 15 voturi “pentru”, fără voturi împotrivă, fără abțineri este adoptată H.C.L. nr. __ din 30.03.2018 privind aprobarea Planului de ocupare a funcţiilor publice din aparatul de specialitate al primarului Comunei Sîntandrei pentru anul 2018.

În continuare, doamna Secretar supune atenţiei domnilor consilieri obligativitatea acestora de a prezenta un raport anual de activitate potrivit prevederilor art. 51 alin. (4) din Legea nr. 215 / 2001 privind administraţia publică locală, republicată, cu modificările şi completările ulterioare. Pe bază de semnătură privată aceştia iau la cunoştinţă cele communicate de doamna Secretar.

Doamna consilier Daniela Achim doreşte să supună atenţiei colegilor consilieri Proiectul de hotărâre iniţiat de dânsa, şi anume Proiect de hotărâre privind aprobarea unor taxe speciale pentru oficierea căsătoriilor. Acest proiect vine în întâmpinarea soluţionării problemelor prezentate de către Compartimentul de stare civilă în Raportul de specialitate, raport din care rezultă necesitatea stabilirii unor taxe speciale în domeniul stării civile.

Preşedintele de şedinţă, doamna consilier Simona Claudia Oşvat supune la vot propunerea de Proiect de hotărâre a doamnei consilier Daniela Achim şi cu unanimitate de voturi se decide declanşarea procedurii aprobării unor taxe specile pentru oficierea căsătoriilor.
La ședință, participă dl. Adrian Dobai care prezintă cererea înregistrată sub nr. 3425 / 26.03.2018 la sediul instituţiei dar şi cererea semnată de către persoanele domiciliate pe strada Lăcrimioarei, cereri prin care se solicită eliberarea terenului având nr. cad. 10442, înscris în CF 10442 Sîntandrei în suprafaţă de 2726 mp, teren care conform CF-ului susmenţionat reiese ca fiind ocupat abuziv. În urma eliberării acestui teren, pe suprafaţa respectivă se solicită construirea de trotuare de-a lungul străzii Abatorului dar şi lărgirea segmentului străzii Vlad Alexandru care virează spre strada Oneştilor, construindu-se de asemenea trotuare şi pe această stradă. Totodată, pe parcela de teren rămasă liberă s-ar putea transforma într-un spaţiu verde care să cuprindă alei, pomi, precum şi un spaţiu de joacă pentru copii.
La propunerea domnului consilier Ovidiu Alexandru Cseh, ca pe terenul respectiv să se creeze 3 numere cadastrale noi : pe un număr cadastral să fie continuarea grădinii actualului beneficiar al spaţiului respectiv, pe un alt număr cadastral să se lărgească strada Vlad Alexandru intersecţie cu Oneştilor şi să se construiască trotuare iar pe al treilea număr cadastral să se amenajeze un spaţiu de joacă pentru copii, consilierii în unanimitate decid stabilirea situaţiei juridice a terenului respectiv şi adoptarea propunerii construirii celor 3 numere cadastrale. 
Doamna consilier Dana Achim solicită informaţii cu privire la regulile de înscriere a copiilor la creşă.
Domnul Primar explică faptul că aceste reguli urmează să se stabilească cât mai curând, în şedinţa următoare dorindu-se aprobarea Organigramei şi stabilirea Regulamentului de funcţionare a creşei.

Doamna consilier Dana Achim prezintă cererea d-lui Paşca Gheorghe Leontin semnată împreună cu vecinii Băruţa Mircea, Tăut Viorel şi Racolţa Maria, înregistrată la sediul instituţiei sub nr. 3499 / 26.03.2018 prin care solicită introducerea iluminatului public şi aşternerea unui strat de piatră pe strada acestora.
Domnul Primar subliniază faptul că în cel mai scurt timp se vor lua măsuri cu privire la aceată problemă.

Totodată, d-na consilier Dana Achim prezintă şi solicitarea locuitorilor de pe strada Cocorilor de a se aşterne un strat de piatră pe această stradă.
D-na consilier Dana Achim prezintă şi cererea locuitorilor de pe străzile 30 Noiembrie şi Padişului de a se lua ceva măsură cu privire la situaţia neplăcută care se creează în acea zonă de fiecare dată când plouă, de preferat ar fi introducerea unor ţevi prin care să se dirijeze scurgerea apei care se acumulează pe străzi dincolo de Calea Ferată. 
Domnul Primar explică faptul că este conştient de existenţa acelei probleme pe străzile respective dar concret nu ştie în ce mod ar putea soluţiona favorabil această cerere,având în vedere că terenul situat dincolo de Calea Ferată este mai ridicat.
Domnul consilier Ovidiu Alexandru Cseh solicită să se înfiinţeze două treceri pentru pietoni, una la intersecţia străzii Vlad Alexandru cu drumul judeţean DJ 797 şi una lângă Stadion.

Domnul Primar subliniază că a fost avută în vedere această cerere.

Domnul consilier Ovidiu Alexandru Cseh împreună cu d-na consilier Corina Anina Paina şi cu d-l consilier Ciprian Mihai Fechetea solicită să se ia o măsură cu privire la câinii din localitate, deoarece în ultima perioadă numărul acestora a crescut alarmant.

Domnul Primar precizează că această situaţie se datorează faptului că în urma plângerilor primite firma cu care Primăria a avut încheiat Contract de servicii privind achiziţionarea serviciilor veterinare pentru comuna Sîntandrei, judeţul Bihor a reziliat Contractul.

Domnul consilier Ciprian Mihai Fechetea propune să se încerce încheierea unui astfel de contract cu ADP Oradea.
Domnul consilier Ovidiu Alexandru Cseh propune să se facă o inventariere cu privire la modul în care au fost curăţate terenurile din faţa proprietăţilor aparţinând cetăţenilor. Totodată propune să se emită o Hotărâre de consiliu într-o şedinţă viitoare cu privire la acest aspect.

Domnul consilier Teo Timiş propune să li se ceară Raportul de activitate celor de poliţia locală pentru a se putea vedea dacă şi-au dus la îndeplinire atribuţiile prevăzute în acest sens. 
Domnul consilier Ciprian Mihai Fechetea atrage atenţia să se ţină cont de şansa istorică pe care o are comuna de a trece la un mijloc de transport decent, având în vedere faptul că în anul 2019 firmei Teşan îi expiră licenţa de transport pe care o are încheiată pe traseul Sîntandrei – Oradea, şi propune să-i invităm la discuţii atât pe cei de la OTL S.A. cât şi pe cei de la ADI Transregio.
Totodată, domnul consilier doreşte să ştie ce reprezintă PUZ-ul iniţiat de SC MARK AGROPEST SRL, SC NUTRIENTUL SA, SC CEREAL FEED SRL, MUNTEAN CRISTINA MONICA I.I., DORNER PETER, SC DUBLU PRESTACOM SRL.

Domnul Primar explică că acest PUZ este iniţiat pentru a realiza reglementarea unor terenuri din zona industrială Palota, în vederea stabilirii funcţiunilor industriale, agricole şi de servicii.
La Diverse, dl. Primar prezintă următoarele cereri :

→ societatea comercială SMASH SRL, prin reprezentantul acesteia Raul CRISTESCU, vine cu o cerere înregistrată la instituția Comunei Sîntandrei sub nr. 2765 din data de 12.03.2018 solicitând darea în folosinţă gratuită a unui teren cu o suprafaţă de aproximativ 3000 mp în vederea construirii unei baze sportive compusă din : 3 terenuri de tenis cu suprafaţa din zgură, casa clubului – vestiare, duşuri, bufet, parcare şi împrejmuirea locaţiei.
În urma analizării cererii și a discuțiilor prezentate consilierii decid invitarea d-lui Raul Cristescu la o discuţie şi prezentarea documentaţiei aferente acestui proiect în vederea identificării ulterioare a unui teren.
→ Doamna Ioana Maria Bungău domiciliată în localitatea Sîntandrei nr. 129, jud. Bihor, prin cererea înregistrată sub nr. 2547 / 03.07.2018 la sediul instituţiei noastre solicită atribuirea unui teren în vederea construirii unei locuinţe. Totodată, d-l. Doci Darius – Antoniu şi d-na Doci Ligia - Gabriela, domiciliaţi în com. Sîntandrei, str. Principală, nr. 608, jud. Bihor, prin cererile înregistrate sub nr. 949 / 29.01.2018 respectiv 950 / 29.01.2018 la sediul instituţiei noastre, solicită reanalizarea dosarelor înregistrate sub nr. 4388 / 05.09.2017 şi 4369 / 23.05.2017 în vederea atribuirii unui teren în baza Legii nr. 15/2003.
În urma analizării cererilor și a discuțiilor prezentate consilierii decid analizarea tuturor cererilor depuse la sediul instituţiei în acest sens şi atribuirea terenurilor disponibile deţinute de către Primăria Sîntandrei.
→ Domnul Lucaciu Codruţ solicită atribuirea unui teren în colonia de la nr. 206, în vederea construirii a două camere de locuit.

În urma analizării acestei cereri, consilierii decid că nu se poate atribui terenul necesar deoarece nu există spaţiu disponibil.

→ Domnul Maritan Ioan, proprietar al terenului cu nr. cad.6537, amplasat în localitatea Sîntandrei, pe strada Toamnei, nr. 19, jud. Bihor, prin cererea înregistrată sub nr. 1606 / 14.02.2018 la sediul instituţiei noastre, solicită concesionarea / vânzarea terenului aflat în prelungirea proprităţii acestuia.
În urma analizării cererii și a discuțiilor prezentate consilierii decid constituirea unui nr cadastral în vederea vânzării ulterioare a acestui teren.
→ Societatea TIVAN PLAST SRL, cu sediul în mun. Oradea, str. N. Olahus, nr. 5A, jud. Bihor, reprezentată prin Catana Valentin, solicită prin cererea înregistrată sub nr. 1654 / 16.02.2018 la sediul instituţiei noastre vânzarea terenului concesionat în suprafaţă de 121 mp.
În urma analizării cererii, consilierii decid solicitarea de documente în vederea verificării situaţiei juridice a acestei societăţi, mai exact cu privire la obiectul de activitate al acesteia, deoarece atunci când a fost organizată licitaţia pentru concesionarea acelui teren a fost stabilit în caietul de sarcini obiectul de activitate al acestuia.
→ Domnul Ioan Vaida, domiciliat în Sîntandrei, nr. 227 A, prin cererea înreistrată sub nr. 1177 / 02.02.2018 la sediul instituţiei noastre solicită aprobarea concesionării terenului ce se află în prelungirea grădinii, dincolo de canalul Peţa.
Cu privire la această cerere, în urma analizării ei, consilierii decid respingerea acestei solicitări şi comunicarea d-lui Ioan Vaida să-şi desfacă gardul construit pe acest teren în vederea construirii unui spaţiu verde pentru copii.
→ Asociaţia Naţională a Surzilor din România îşi oferă sprijinul în vederea respectării prevederilor legale cu privire la drepturile persoanelor cu deficienţe de către instituţia noastră şi a celor din subordine prin încheierea unui contract de colaborare.

Cu privire la această solicitare, consilierii îşi dau acordul de principiu şi decid demararea procedurilor în vederea încheierii Contractului de colaborare.

→ SC GEOLINK SRL solicită acordul pentru Lucrări de prospecţiune seismică.

În urma analizării cererii şi a documentaţiei depuse, consilierii decid acordarea unui aviz nefavorabil cu privire la această solicitare.

  Nefiind alte probleme la ordinea de zi, întrebări sau interpelări, preşedintele de şedinţă, doamna consilier Simona Claudia Oşvat, declară închise lucrările şedinţei.

PREŞEDINTE DE ŞEDINŢĂ

